  Майя Бывальцева Удмуртилэн тӧроезлэн Москваын Россилэн азьмуртэз бордын ялан ужась представительствоез быдтэмын луоз. Со сярысь ивортэмын улосвыл кивалтэтлэсь ёзсӧзнэтсэ (структуразэ) воштон сярысь элькун тӧроен Александр Бречаловен кинюртэм пуктэтын. Кызьы валэктӥзы иворъёсъя «Удмуртия» агентстволы Удмуртилэн тӧроезлэн но кивалтэтлэн пресс-службаязы, постпредство тӧрлык ёзэс сямен зэмзэ но быдтэмын луоз, но представительской уж кылёз, со нимысьтыз кылдытэм казённой ужъюртлы выжоз. Озьыен, отысь ӧнерчиос кун служащийёс уз луэ ни. Со дыре ик вице-премьер Михаил Хомич азьвыл инлыказ кылёз — Удмуртилэн тӧроезлэн Москваын ужоскето муртэз. Тодэ вайытом, улосвыл тӧролэн пумкылъянэзъя, элькун кивалтэтлэн ёзсӧзнэтэз выль арлы шӧдскымон воштӥськоз. Со пуктэтын ик верамын нюлэс возёсъя министерство инкуазь узырлыкъя министерствоен огазеямын луоз шуыса, ужъя министерство — мерлык политикая министерствоен, дыкужымъя но жилищно-коммунальной возёсъя министерство — лэсьтӥськонъя министерствоен. Эм но фармация ужез лицензировать каронъя управление тазалыкез утёнъя министерстволэн ёзсӧзнэтаз пыроз, нош инвестициосты азинтонъя агентство — экономикая министерстволэн. Озьы ик огазеямын луозы Госстройнадзоръя инспекция, Госжилинспекция, машинаосты но мукет техникаез чакланъя гурт возёсъя министерство бордын ужась кун инспекция. Кивалтэтэз выльдон пумысен валэктонъёс сётыса, Александр Бречалов пусйиз, солэн валтӥсь ужпумез — улосвылысь тӧрлык ёзэсъёслэсь пайдалыксэс будэтон но огвыллем ужъёсты быдэсъянэлэсь куштӥськон. Тегъёс: Политика Удмуртия кивалтэт АлександрБречалов МихаилХомич  